Østjyllands Politi beder om hjælp til at fange en mand, der to gange på 24 timer har røvet kiosken i Føtex i Viby Centeret.

Lørdag klokken 15.54 truede han ekspedienten i kiosken med en knivlignende genstand og sagde på dansk, 'tøm kassen'.

Manden fik udleveret et ukendt beløb og løb til fods fra stedet i retning mod Skanderborgvej.

Søndag var kiosken endnu en gang udsat for røveri klokken 14.19. Gerningsmanden truede denne gang ved at løfte op i sin trøje og derved fremvise et formodet våben. Han fik udleveret et kontant pengebeløb og løb fra Viby Centeret mod Viby Ringvej og derfra i ukendt retning.

Gerningsmanden beskrives i begge tilfælde som: Mand, udlænding, mellemøstlig af udseende, 30-35 år, ca. 175 cm høj, almindelig af bygning, sort hår med voks, tydelige bakkenbarter og skægstubbe.

Lørdag var han iført grålig habitlignende jakke med sorte lapper på ærmerne, lyseblå T-shirt, mørke benklæder og sorte sko.

Søndag var han iført en mørkeblå/sort jakke, lilla T-shirt, sorte benklæder. Han medbragte en hvid plasticpose.

På baggrund af signalementerne og fremgangsmåden, formoder Østjyllands Politi, at den samme person, står bag begge røverier.

Østjyllands Politi har frigivet fotos af gerningsmanden.

Kan du genkende gerningsmanden, eller har du andre oplysninger i sagen, kontakt da Østjyllands Politi på telefon 114.